b"\n_START_ARTICLE_\nMerla roquera\n_START_SECTION_\nReproducci\xc3\xb3\n_START_PARAGRAPH_\nFa el niu per damunt dels 1.500 m i aprofitant una cavitat natural o un mur. Aleshores reuneix molsa, tiges i arrels, les folra amb m\xc3\xa9s molsa i fang i hi pon 4-6 ous. Aix\xc3\xb2 t\xc3\xa9 lloc a l'abril-maig. La femella els cova durant 13 dies i alimenta -amb l'ajut del mascle- els pollets que en neixen, els quals al cap de 15 ja podran volar.\n_START_SECTION_\nAlimentaci\xc3\xb3\n_START_PARAGRAPH_\nMenja insectes, ar\xc3\xa0cnids, cucs, mol\xc2\xb7luscs i baies.\n_START_SECTION_\nH\xc3\xa0bitat\n_START_PARAGRAPH_\nViu preferentment a la muntanya, als Pirineus, per\xc3\xb2 sembla que tamb\xc3\xa9 s'expandeix vers les serralades litorals.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nCria a l'Europa meridional i a l'\xc3\x80sia Central fins al nord de la Xina. Hiverna a l'\xc3\x80frica subsahariana. \xc3\x89s rara a l'Europa septentrional.\n_START_SECTION_\nCostums\n_START_PARAGRAPH_\nAls Pa\xc3\xafsos Catalans es troba en qualitat d'estiuenca.\n_START_SECTION_\nConservaci\xc3\xb3\n_START_PARAGRAPH_\nLa seva \xc3\xa0rea de distribuci\xc3\xb3 s'ha redu\xc3\xaft en el decurs de les darreres d\xc3\xa8cades a causa de la destrucci\xc3\xb3 del seu h\xc3\xa0bitat natural en certs territoris (com ara a tot Alemanya i parts de Pol\xc3\xb2nia)."